Die Pos | Crime | Slagoffer van plaasaanval sterk goed aan
Slagoffer van plaasaanval sterk goed aan
16 February 2018 l Ronél van Jaarsveld l Views: 3027 l 35 days ago
Berdus Henrico die middag ná die aanval in die F.H. Odendaal-hospitaal. Hy het intussen mediese hulp by 'n privaat dokter op Bela-Bela ontvang.
Berdus Henrico, wat verlede week tydens 'n plaasaanval naby Melkrivier gewond is, sterk goed aan nadat hy privaat mediese sorg ontvang het.
Hy is aanvanklik in die F.H. Odendaal-hospitaal in Modimolle opgeneem, maar het volgens sy familie nie voldoende mediese sorg ontvang nie.
Meer as 36 uur ná die aanval het die hospitaal steeds niks gedoen om die koeëls in sy bo-arm en skouer te verwyder nie, het Henrico gesê. Daar is wel plate geneem, steke ingesit en hy het antibiotika ontvang.
Henrico en sy verloofde, Estelle Niewenhuys, is op Dinsdag 6 Februarie net ná 20:00 in hul plaashuis deur vermoedelik drie jong mans oorval terwyl hulle besig was om aandete voor te berei. Die aanvallers is nog op vrye voet. Die Pos het ná die aanval met die paartjie gesels.
Henrico is in die bo-arm en skouer geskiet en nog 'n koeël het 'n wond teen sy wangbeen en agterkop veroorsaak. Dié wonde het steke ontvang. Niewenhuys is nie ernstig beseer nie, maar het die oggend ná die aanval twee gate in haar hemp en 'n rooi streep oor haar maag waar 'n koeël haar ook rakelings gemis het, aan Die Pos gewys.
Henrico is ná die aanval na die F.H. Odendaal-hospitaal in Modimolle geneem. Hy is die volgende oggend na Polokwane geneem om plate te neem, maar is direk daarna weer terug na F.H. Odendaal-hospitaal waar hy opgeneem is. Henrico het aan Die Pos gesê dit was 'n uitmergelende rit omdat hy nie voldoende pynmedikasie ontvang het nie. Hy en 'n erg getraumatiseerde Niewenhuys het die volgende oggend ook nie iets te ete of drinke gekry nie.
Die nag ná die aanval het die verpleegpersoneel volgens hom gedurende die nag sokker gekyk en hul luide gejuig het die pasiënte wakker gehou.
Henrico, wat nie 'n mediese fonds het nie, is die volgende dag na 'n privaat dokter op Bela-Bela geneem. Die koeël in sy bo-arm is verwyder en op Maandag 12 Februarie het 'n ortopeed na die koeël by sy skouerknop gekyk. Daar bestaan kommer dat die besering die werking van sy arm kan beïnvloed. Volgens Henrico se suster, Chrisna van der Merwe, sal die koeël binne die volgende week verwyder word. "Henrico het infeksie in die wonde in sy gesig en kop opgedoen omdat dit nie mooi skoongemaak was nie. Dit word nou eers behandel. Die steke, wat baie slordig ingesit was, is verwyder." Henrico sterk tans by Ina Booyse, 'n familielid, op Bela-Bela aan.
"Ons is baie dankbaar vir al die ondersteuning wat ons van die gemeenskap af ontvang het, asook hulp om Berdus se mediese koste te betaal," het sy gesê. Die paartjie sal ook berading ontvang om die gebeure te verwerk.
"My broer wil net terug plaas toe. Die diere en plaaslewe is sy passie," het sy gesê.
Desiree van der Walt, die DA se kiesafdelingshoof in die Waterberge, het die beweerde swak behandeling wat Henrico by die hospitaal ontvang het, onder die aandag van dr. Phophi Ramathuba, LUR vir gesondheid van Limpopo, gebring. Sy het ook die hoof- uitvoerende beampte van die hospitaal gekontak. Van der Walt het ook vrae by die parlement ingedien oor die behandeling wat Henrico by die staatshospitaal ontvang het.